Тхылъым и дуней гъэщIэгъуэн
Сабийхэр хъумэным и дунейпсо махуэм ирырагъэхьэлIэри, Прохладнэ куейм щылажьэ библиотекэхэм Iуэхугъуэ дахэхэр щрагъэкIуэкIащ. Мэкъуагъуэм и 1-м а IуэхущIапIэхэр хъуат сабий тхылъым и дуней гъэщIэгъуэн.
ГуфIэгъуэм хэтащ сабийхэри балигъхэри. ЦIыкIухэр видео-викторинэхэм, усэ къеджэнымкIэ, уэрэд жыIэнымкIэ, къэфэнымкIэ зэпеуэхэм хэтыхукIэ, адэ-анэхэм библиотекархэр ядэлэжьащ. Абыхэм чэнджэщ щхьэпэхэр иратащ сабийхэр тхылъым еджэным зэрыхуэбущииным ехьэлIауэ.
— Мыпхуэдэ зэIущIэхэр хуабжьу щхьэпэщ адэ-анэхэми абыхэм я бынхэми я дежкIэ, — жиIащ Маяковскэм и цIэр зезыхьэ куей библиотекэм и унафэщI Мороз Ольгэ. — Иджырей щIэблэр тхылъым дедгъэхын папщIэ зэхуэзэ зэмылIэужьыгъуэхэр сыт щыгъуи къыщызыдогъэпэщ ди библиотекэхэм.
ТАМБИЙ Линэ.
